Document ID: 32000D0229

Απόφαση της Επιτροπής
της 7ης Μαρτίου 2000
για τον καθορισμό της ενδεικτικής κατανομής ανά δικαιούχο χώρα, του συνολικού ποσού της κοινοτικής συνδρομής στο πλαίσιο του μέσου προενταξιακών διαρθρωτικών πολιτικών
[κοινοποιηθείσα υπό τον αριθμό Ε(2000) 552]
(2000/229/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1267/1999 του Συμβουλίου, της 21ης Ιουνίου 1999, για τη θέσπιση μέσου προενταξιακών διαρθρωτικών πολιτικών(1), στο εξής αποκαλούμενου "ISPA", και ιδίως το άρθρο 4,
Εκτιμώντας τα ακόλουθα:
(1) Το άρθρο 1 παράγραφος 1 δεύτερο εδάφιο του κανονισμού (ΕΚ) αριθ. 1267/1999 καθορίζει τον κατάλογο των δικαιούχων χωρών του ISPA.
(2) Το άρθρο 4 πρώτο εδάφιο του κανονισμού (ΕΚ) αριθ. 1267/1999 ορίζει ότι η Επιτροπή πραγματοποιεί ενδεικτική κατανομή, ανά δικαιούχο χώρα, του συνολικού ποσού της κοινοτικής συνδρομής στο πλαίσιο του ISPA, βάσει κριτηρίων πληθυσμού, κατά κεφαλήν ακαθαρίστου εγχωρίου προϊόντος (ΑεγχΠ) μετρώμενου σε ισοτιμίες αγοραστικής δύναμης, και εδαφικής έκτασης. Η εν λόγω κατανομή δύναται να προσαρμοστεί σύμφωνα με το δεύτερο εδάφιο του ιδίου άρθρου.
(3) Το άρθρο 15 του κανονισμού (ΕΚ) αριθ. 1277/1999 προβλέπει ότι, κατά την ένταξή της στην Ευρωπαϊκή Ένωση, μία χώρα χάνει το δικαίωμά της για στήριξη δυνάμει του ISPA και ότι οι πόροι που αποδεσμεύονται λόγω του γεγονότος αυτού, ανακατανέμονται σε άλλες δικαιούχες χώρες.
(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της διαχειριστικής επιτροπής του ISPA,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ενδεικτική κατανομή του συνολικού ποσού της κοινοτικής συνδρομής στο πλαίσιο του ISPA, ανά δικαιούχο χώρα, εμφαίνεται στο παράρτημα.
Η ενδεικτική κατανομή θα αναπροσαρμόζεται εφόσον μια δικαιούχος χώρα χάσει το δικαίωμα για στήριξη δυνάμει του ISPA, λόγω της προσχώρησής της στην Ευρωπαϊκή Ένωση.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 7 Μαρτίου 2000.

Labels: 15
5